**1.8 ภาวะอุตสาหกรรมและแนวโน้มในอนาคต**

แนวโน้มเศรษฐกิจไทยปี 2568 มีแนวโน้มปรับตัวดีขึ้นอย่างช้าๆ โดยได้รับแรงสนับสนุนจากทั้ง การเพิ่มขึ้นของการใช้จ่ายภาครัฐ ซึ่งสอดคล้องกับการเพิ่มขึ้นของกรอบวงเงินงบประมาณรายจ่ายประจำปี และเหลื่อมประจำปี 2568 เช่นเดียวกันกับการขยายตัวของอุปสงค์ภาคเอกชนในประเทศ และการอุปโภคและบริโภคของภาคเอกชนดีขึ้นอย่างต่อเนื่องจากตลาดแรงงานที่ยังแข็งแกร่ง และเงินเฟ้อที่ปรับลดลงอย่างต่อเนื่อง อีกทั้งการฟื้นตัวอย่างต่อเนื่องของภาคการท่องเที่ยว ตามการเพิ่มขึ้นของจำนวนและรายได้นักท่องเที่ยวต่างชาติที่มีแนวโน้มเข้าสู่ระดับปกติมากขึ้น รวมไปถึง การขยายตัวอย่างต่อเนื่องของการส่งออกสินค้า สอดคล้องกับทิศทางการค้าโลก โดยเฉพาะอุตสาหกรรมอิเล็กทรอนิกส์ อย่างไรก็ตาม เศรษฐกิจยังคงมีข้อจำกัดและความเสี่ยง จากหลายปัจจัย
ไม่ว่าจะเป็น ความเสี่ยงจากแนวโน้มการขยายตัวต่ำกว่าคาดการณ์ จากความไม่แน่นอนของนโยบายเชิงเศรษฐกิจของสหรัฐฯ ความยืดเยื้อของความขัดแย้งทางภูมิรัฐศาสตร์ การเปลี่ยนแปลงนโยบายของการเงินของธนาคารกลางสำคัญ และความเสี่ยงจากการชะลอตัวของเศรษฐกิจจีน อีกทั้ง ภาระหนี้สินและภาคธุรกิจที่อยู่ในระดับสูง ทำให้สถาบันการเงินเพิ่มความระมัดระวังการให้สินเชื่อ ส่งผลให้สินเชื่อมีมูลค่าชะลอลง รวมไปถึง ความผันผวนของภาคเกษตรทั้งผลผลิตและราคาสินค้า จากแนวโน้มการเพิ่มขึ้นของผลผลิตภาคการเกษตร ภายใต้สภาพอากาศที่เอื้ออำนวย ซึ่งอาจทำให้ราคาสินค้าเกษตรลดลง ทำให้แนวโน้มของเศรษฐกิจไทยปี 2568 คาดว่าจะขยายตัว
ร้อยละ 2.3-3.3 และอัตราเงินเฟ้อทั่วไปอยู่ราวร้อยละ 0.3-1.3

ที่มา : สำนักงานสภาพัฒนาการเศรษฐกิจและสังคมแห่งชาติ.ภาวะเศรษฐกิจไทยไตรมาสสามปี 2567 และแนวโน้มปี 2567-2568 (ฉบับภาษาไทย).https://www.nesdc.go.th/ewt\_dl\_link.php?nid=15870

ธุรกิจน้ำประปาเป็นสาธารณูปโภคขั้นพื้นฐานที่มีความจำเป็นต่อการดำรงชีพของประชาชน และเป็นปัจจัยการผลิตที่สำคัญของภาคธุรกิจและภาคอุตสาหกรรม โดยภาพรวมการดำเนินงานของการประปา
ส่วนภูมิภาค (กปภ.) ยังคงเติบโตในทิศทางที่ดีขึ้น ซึ่งสะท้อนได้จากจำนวนผู้ใช้น้ำที่เพิ่มขึ้น โดยในปี 2567 กปภ. มีจำนวนผู้ใช้น้ำรวมทั้งสิ้น 5.46 ล้านราย คิดเป็นอัตราเพิ่มร้อยละ 3.2 เมื่อเทียบกับปีก่อนหน้า ในขณะที่ปริมาณน้ำจำหน่ายรวมในปี 2567 ของ กปภ. มีปริมาณเท่ากับ 1,507 ล้าน ลบ.ม. คิดเป็นอัตราเพิ่มขึ้นร้อยละ 5.2 เมื่อเทียบกับปีก่อนหน้า